เอกสารแนบ 3

รายงานคณะกรรมการตรวจสอบต่อผู้ถือหุ้น

คณะกรรมการตรวจสอบ บริษัท สุรพลฟู้ดส์ จำกัด (มหาชน) ประกอบด้วย กรรมการอิสระ 3 ท่าน
ได้แก่ นางบุญเพิ่ม เจียมธีระนาถ เป็นประธานกรรมการตรวจสอบ นายประสาธน์ เกียรติไพบูลย์กิจ
และนายหัตถศักดิ์ ณ ป้อมเพ็ชร์ เป็นกรรมการตรวจสอบ โดยมีนางสุรีย์ นันตติกูล
เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขต หน้าที่และความรับผิดชอบอย่างเป็นอิสระ
ไม่มีข้อจำกัดในการได้รับข้อมูล รวมทั้งได้รับความร่วมมืออย่างดีจากผู้บริหาร
และพนักงานที่เกี่ยวข้อง ซึ่งการปฏิบัติดังกล่าวครอบคลุมในเรื่องการกำกับดูแลที่ดี การควบคุมภายใน
การบริหารความเสี่ยง ความโปร่งใสในการบริหารของฝ่ายจัดการ
รวมทั้งการปกป้องผลประโยชน์ของผู้มีส่วนได้เสีย

ในรอบปี 2549 ประชุมคณะกรรมการตรวจสอบรวม 5 ครั้ง ประชุมร่วมกับผู้สอบบัญชีรับอนุญาต 4
ครั้ง การดูงานบริษัทในเครือ 1 ครั้ง
ประชุมและหารือกับฝ่ายบริหารและผู้ตรวจสอบภายในอีกหลายครั้ง เพื่อพิจารณาเรื่องต่างๆ สรุปดังนี้

1. สอบทานงบการเงินประจำไตรมาส และงบการเงินประจำปี 2549 ร่วมกับผู้สอบบัญชี
ฝ่ายบริหาร งานตรวจสอบภายใน
และรับฟังคำชี้แจงของฝ่ายบริหารเพื่อให้มั่นใจว่ารายงานทางการเงิน
รายการบัญชีกับบริษัทที่เกี่ยวข้องกัน ได้จัดทำขึ้นอย่างถูกต้องตามควร การเปิดเผยข้อมูลเพียงพอ
เป็นไปตามหลักการบัญชีที่รับรองโดยทั่วไป

2. สอบทานรายงานผลการตรวจสอบภายใน
โดยอนุมัติแผนการตรวจสอบที่เน้นระบบการป้องกันความเสี่ยง
ระบบการควบคุมภายในทั้งด้านการปฏิบัติงาน (Operation Audit) การรายงานทางการเงิน
(Financial Audit) และการปฏิบัติตามกฎระเบียบข้อบังคับ (Compliance)
ที่เพียงพอเหมาะสม เพื่อก่อให้เกิดการกำกับดูแลกิจการที่ดีอันเป็นประโยชน์กับบริษัทฯและผู้ถือหุ้น
และได้มอบหมายให้ผู้สอบบัญชีเข้าไปประเมินระบบการควบคุมภายใน
ซึ่งคณะกรรมการตรวจสอบได้สอบทานผลการตรวจสอบภายในทุกไตรมาส
พร้อมทั้งให้ข้อสังเกตและข้อเสนอแนะตามที่เห็นสมควร
เพื่อให้เกิดความมั่นใจในระบบการควบคุมภายในที่ต้องพัฒนาตามการเปลี่ยนแปลงของสภาวการณ์และเทคโนโลยี

3. การบริหารความเสี่ยง คณะกรรมการบริษัทและผู้บริหารให้ความสำคัญกับการบริหารความเสี่ยง
ซึ่งคณะกรรมการบริหารความเสี่ยงประกอบด้วยกรรมการบริษัทและคณะอนุกรรมการอีก 8 คณะ
(มีกรรมการบริษัท 2 ท่าน และผู้บริหารบริษัทฯ) มีการประชุมทุกเดือน
ซึ่งคณะกรรมการตรวจสอบเห็นว่าบริษัทฯ มีกลไกบริหารความเสี่ยงตามความจำเป็นแล้ว
เพื่อลดผลกระทบที่อาจเกิดขึ้นต่อการดำเนินธุรกิจของบริษัทฯ

4. การกำกับดูแลที่ดี
คณะกรรมการบริษัทฯให้ความสำคัญในการบริหารงานตามหลักการของการกำกับดูแลกิจการที่ดี
ด้วยความโปร่งใส และมีจริยธรรม เพื่อความเชื่อมั่นของผู้ถือหุ้น และผู้มีส่วนได้เสีย
โดยมีคณะกรรมการบรรษัทภิบาล ซึ่งประกอบด้วยกรรมการบริหาร 1 ท่าน และกรรมการอิสระ 2
ท่าน

5. การทำรายการที่เกี่ยวโยงกัน
คณะกรรมการตรวจสอบได้พิจารณาและสอบทานแล้วว่าไม่มีรายการที่เกี่ยวโยงกันที่อาจทำให้เกิดความขัดแย้งทางผลประโยชน์กับบริษัท
ซึ่งบริษัทได้ปฏิบัติตามนโยบายการกำกับดูแลกิจการที่ดี

6. การพิจารณาคัดเลือกผู้สอบบัญชี
คณะกรรมการตรวจสอบได้พิจารณาคัดเลือกผู้สอบบัญชีโดยการประเมินจะมุ่งเน้นความเป็นอิสระ
คุณภาพผลงาน และชื่อเสียง ซึ่งคณะกรรมการตรวจสอบได้เสนอต่อคณะกรรมการบริษัทฯ
เพื่อขออนุมัติที่ประชุมผู้ถือหุ้นแต่งตั้ง นางสาวทิพย์สุดา ชำนาญวนิชกุล ผู้สอบบัญชีรับอนุญาต
ทะเบียนเลขที่ 3377 นายวินิจ ศิลามงคล ผู้สอบบัญชีรับอนุญาต ทะเบียนเลขที่ 3378
และนายเอกสิทธิ์ ชูธรรมสถิตย์ ผู้สอบบัญชีรับอนุญาต ทะเบียนเลขที่ 4195 จากบริษัท เคพีเอ็มจี
ภูมิไชย สอบบัญชี จำกัด เป็นผู้สอบบัญชีของบริษัท สุรพลฟู้ดส์ จำกัด (มหาชน) ประจำปี 2550
ต่ออีก 1 ปี โดยมีค่าตอบแทน เป็นจำนวนเงิน 950,000 บาท เพิ่มขึ้นจากปีที่ผ่านมา 6.84% หรือ
65,000 บาท และผู้สอบบัญชีไม่ได้ให้บริการอื่นแก่บริษัท

คณะกรรมการตรวจสอบมีความเห็นว่า บริษัทฯ จัดให้มีระบบการควบคุมภายในที่เพียงพอ
และเหมาะสมกับลักษณะของธุรกิจ ทั้งนี้คณะกรรมการบริษัทฯ มีนโยบายการกำกับดูแลกิจการที่ดี
และสนับสนุนให้ฝ่ายบริหารพัฒนาคุณภาพของระบบการควบคุมภายใน
และการบริหารความเสี่ยงอย่างต่อเนื่อง

  (นางบุญเพิ่ม เจียมธีระนาถ)

  ประธานคณะกรรมการตรวจสอบ